REGOLAMENT TAL-KUNSILL (KE) Nru 1922/2004
tal-25 ta’ Ottubru 2004
li jadotta miżuri awtonomi u transitorji sabiex tinfetaħ kwota tariffarja Komunitarja għall-importazzjoni ta’ annimali ta’ l-ifrat ħajjin li joriġinaw mill-Iżvizzera
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Wara l-adeżjoni tar-Repubbika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja fl-Unjoni Ewropea, il-Komunità Ewropea u l-Konfederazzjoni Svizzera qablu f’Summit bilaterali fid-19 ta’ Mejju 2004 dwar il-prinċipju li wara t-tkabbir ta’ l-Unjoni Ewropea għandhom jinżammu l-flussi tal-kummerċ f’konformità mal-preferenzi mogħtija qabel skond l-arranġamenti bilaterali bejn l-Istati Membri ġodda u l-Isvizzera. Il-partijiet għalhekk qablu li jipproċedu bl-adattament tal-konċessjonijiet tariffarji fil-qafas tal-Ftehim bejn il-Komunità Ewropea u l-Konfederazzjoni Svizzera dwar kummerċ fi prodotti agrikoli (1) (minn hawn ‘il quddiem imsejjaħ il-“Ftehim”), li daħal fis-seħħ fl-1 ta’ Ġunju 2002. L-adattament ta’ dawn il-konċessjonijiet, li huma elenkati fl-Annessi 1 u 2 tal-Ftehim, jinkludu notevolment il-ftuħ ta’ kwota tariffarja Komunitarja għall-importazzjoni ta’ annimali ta’ l-ifrat ħajjin b’piż li jaqbeż il-160 kg.
(2)
Sar ftehim mal-Konfederazzjoni Svizzera li m’għandu jkun hemm l-ebda diskontinwità kummerċjali. Il-proċeduri għall-adozzjoni bilaterali ta’ deċiżjoni sabiex l-Annessi 1 u 2 tal-Ftehim jiġu emendati mhumiex sejrin jitlestew minnufih. Sabiex jiġi assigurat li l-benefiċċju tal-kwota jkun disponibbli sad-dħul fis-seħħ tad-deċiżjoni msemmija u għal raġunijiet ta’ simplifikazzjoni, huwa xieraq li din il-konċessjoni ta’ kwota tariffarja tkun disponibbli fuq bażi awtonoma u transitorja
(3)
Għandhom jiġu addottati regoli dettaljati għall-implimentazzojni ta’ dan ir-Regolament u, b’mod partikolari, id-dispożizzjonijiet meħtieġa għall-ġestjoni tal-kwoti b’mod konformi mad-dispożizzjonijiet stabbiliti fl-Artikolu 32 tar-Regolament tal-Kunsill (KE) Nru 1254/1999 tas-17 ta’ Mejju 1999 dwar l-organizzazzjoni tas-suq taċ-ċanga u l-vitella (2).
(4)
Sabiex ikunu eliġibbli għall-benefiċċju ta’ dawn il-kwoti tariffarji, il-prodotti għandhom joriġinaw fl-Isvizzera f’konformità mar-regoli msemmija fl-Artikolu 4 tal-Ftehim,
ADOTTA DAN IR-REGOLAMENT:
Artikolu 1
1. Kwota tariffarja Komunitarja mingħajr dazju qegħda bħalissa tinfetaħ fuq bażi awtonoma u transitorja għall-perijodu mid-data tad-dħul fis-seħħ ta’ dan ir-Regolament sat-30 ta’ Ġunju 2005 għall-importazzjoni ta’ 4 600 ras ta’ kwalunkwe annimal ta’ l-ifrat ħaj li joriġina fl-Isvizzera u li jkun jiżen aktar minn 160 kg, li jaqa’ taħt il-kodiċi NM 0102 90 41, 0102 90 49, 0102 90 51, 0102 90 59, 0102 90 61, 0102 90 69, 0102 90 71 jew 0102 90 79.
2. Ir-regoli ta’ l-oriġini li japplikaw għall-prodotti msemmija fl-ewwel paragrafu għandhom ikunu dawk previsti fl-Artikolu 4 tal-Ftehim.
Artikolu 2
Ir-regoli dettaljati għall-implimentazzjoni ta’ dan ir-Regolament għandhom ikun adottat b’mod konformi mad-dispożizzjonijiet stabbiliti fl-Artikolu 32 tar-Regolament (KE) Nru 1254/1999.
Artikolu 3
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali ta’ l-Unjoni Ewropea.
Dan ir-Regolament huwa vinkolanti fl-intier tiegħu u japplika direttament fl-Istati Membri kollha.
Magħmul fi Brussell, 25 ta’ Ottubru 2004.